《出塞》
清代·王芑孙

吾今果何为，辄作塞外游。立马南天门，群山郁纠缪。

风吹冒谷云，败絮拥破褠。日光漏其间，金碧乱我眸。

黑者黑如䃜，赤者赤似髹。数峰忽雪白，宛以粉笔钩。

此理不可识，冈峦浩难收。化为曲江涛，万马奔涛头。

阴阳互追蹴，向背纷杂糅。使当作此画，皴法何处求。

方知倪黄辈，足不踏九州。只写江南山，水墨森清秋。

但言江山好，未睹行役忧。宁知点点烟，中有万古愁。

天低落日大，客与孤鸦投。

作者简介：王芑孙，字念丰，号惕甫，一号铁夫，长洲人。乾隆戊申召试举人，官华亭教谕。有《渊雅堂集》。